ད་དུང་།མི་ཐོབ་ཀྱི་དེབ་རྒྱབ་ཤོག་དཀར་པོའི་ནང་མི་སེར་གྱི་ཐོབ་ཐང་སྐོར་ཡང་གླེང་འདུགརྒྱལ་ཁབ་ཅིག་གི་མི་སེར་ཡིན་ན་དེ་ལ་རྒྱལ་ཁབ་དེའི་ཁྲིམས་ལུགས་ཁག་སྲུང་རྩི་དང་།གཞུང་ལ་ཁྲལ་འཇལ་རྒྱུ།བདེ་འཇགས་དང་འཕེལ་རྒྱས་ཆེད་ནུས་པ་འདོན་རྒྱུ་ནི་མི་སེར་གྱི་འོས་འགན་ཡིན་པ་ནང་བཞིན།རྒྱལ་ཁབ་ཀྱིས་མི་སེར་ལ་ལྟ་སྐྱོང་བྱེད་རྒྱུའང་གཞུང་གི་འོས་འགན་ཡིན།སྨྲ་བརྗོད་རང་དབང་དང་ཆོས་དད་རང་དབང་སོགས་གཞི་རྩའི་ཐོབ་ཐང་ལས་གཞན་ཕྱིའི་རྒྱལ་ཁབ་ཁག་ལ་སློབ་སྦྱོང་དང་ཚོང་ལས།སྤྲོ་འཁྱམ།མཉེན་འཕྲད་ཆེད་ཕྱི་སྐྱོད་ལམ་ཡིག་རེག་རྒྱུ་ནི་མི་སེར་ཞིག་གི་མ་མཐའི་ཐོབ་ཐང་ལོས་ཡིན།ཡིན་ན་ཡང་།བོད་མི་ཚོར་ཕྱི་ལོ༢༠༠༨ལོ་ནས་དུས་དེ་རིང་ད་དུང་ཕྱི་སྐྱོད་ལམ་ཡིག་སྤྲོད་ཀྱིན་མེད།ཕྱི་སྐྱོད་ལམ་ཡིག་སྒྲིག་ཁྲིམས་ཟེར་བའི་ནང་དུའང་མི་སེར་ཚང་མར་ཕྱི་སྐྱོད་ལམ་ཡིག་ཐོབ་རྒྱུའི་ཐོབ་ཐང་ཡོད་ཅེས་ཁ་གསལ་བཏོན་ཡོད།ཡིན་ན་ཡང་།བོད་རིགས་ནི་ཕྱི་སྐྱོད་ལམ་ཡིག་རེག་རྒྱུའི་ཐོབ་ཐང་ཙམ་ཡང་མེད་པའི་མི་སེར་རིགས་ཚོགས་དེར་གྱུར་ཡོད།ཕྱི་སྐྱོད་ལམ་ཡིག་ཀྱང་མི་རེག་པ།མགྲོན་ཁང་ཅིག་ཏུ་འདུག་རྒྱུའི་ཐོབ་ཐང་ཡང་མེད་པའི་བོད་མིར་ཐོབ་ཐང་ཟེར་བ་ཞིག་གླེང་ས་འདུག་གམ།དེ་ལ་ཐོབ་ཐང་ཡར་རྒྱས་ཟེར་རམ།